Diari Oficial de la Generalitat Valenciana


Sumari del DOGV 4202, del 04-03-2002 (2002/2055)

DECRET 31/2002, de 26 de febrer, del Govern Valencià, pel que s'aprova la modificació de l'actual denominació del Col·legi Oficial de Secretaris, Interventors i Depositaris de l'Administració Local de la Província de Castelló, que passarà a denominar-se Col·legi Oficial de Secretaris, Interventors i Tresorers de l'Administració Local de la Província de Castelló, i es disposa la seua inscripció en el Registre de Col·legis Professionals i de Consells Valencians de Col·legis Professionals.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4202

Data del DOGV
:   04-03-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/2055


Data del document
:   26-02-2002

Organisme emissor
:   Conselleria de Justícia i Administracions Públiques

Tipus de document
:   Decret

Descriptors 

:   * Castelló de la Plana
    * administració local
    * professió administrativa
    * col·legi professional
    * comptable
    * legislació

DECRET 31/2002, de 26 de febrer, del Govern Valencià, pel que s'aprova la modificació de l'actual denominació del Col·legi Oficial de Secretaris, Interventors i Depositaris de l'Administració Local de la Província de Castelló, que passarà a denominar-se Col·legi Oficial de Secretaris, Interventors i Tresorers de l'Administració Local de la Província de Castelló, i es disposa la seua inscripció en el Registre de Col·legis Professionals i de Consells Valencians de Col·legis Professionals. [2002/M2055]
  
La Constitució Espanyola, en el seu article 149.1.18, reserva a l'estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria, dictada per l'estat, es troba recollida en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny, i la Llei 7/1997, de 14 d'abril, sobre sòl i col·legis professionals.
  
Per la seua banda, l'Estatut d'Autonomia de la Comunitat Valenciana, en el seu article 31, apartat 22, confereix a la Generalitat Valenciana competència exclusiva en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució.
  
En ús d'aquestes competències es va promulgar la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en l'article 9 de la qual es disposa que el canvi de denominació d'un col·legi requerirà l'acord previ d'aquest i l'informe del Consell Valencià de Col·legis corresponent, i haurà de ser aprovat mitjançant decret del Govern Valencià.
  
El Col·legi Oficial de Secretaris, Interventors i Depositaris de l'Administració Local de la Província de Castelló va ser constituït inicialment com a Col·legi Oficial del Secretariat Local de la dita província, segons còpia de l'acta de l'assemblea de 30 de maig de 1939, aportada pel vicepresident de la citada organització.
  
El Reglament dels Col·legis de Secretaris, Interventors i Depositaris de l'Administració Local, aprovat per Resolució de 2 de febrer de 1978, de la Direcció General d'Administració Local, en el seu article 1 disposava que en cada província espanyola, i amb seu a la seua capital, existiria un col·legi oficial de secretaris, interventors i depositaris, i en el seu article 3 establia que el col·legi nacional i els col·legis provincials tenien el caràcter de corporacions de dret públic, amb plena capacitat jurídica.
  
Aquest Reglament ha mantingut la seua vigència fins a la seua derogació per la publicació, en el Boletín Oficial del Estado de 13 de desembre de 2000, del Reial Decret 1912/2000, de 24 de novembre, pel qual s'han aprovat els Estatuts Generals d'aquesta organització col·legial, i que ha donat nova denominació a aquests col·legis, que passen a denominar-se Col·legis de Secretaris, Interventors i Tresorers de l'Administració Local, mantenint la seua naturalesa de corporacions de dret públic, amb personalitat jurídica pròpia.
  
El president del Col·legi Oficial de Secretaris, Interventors i Tresorers de l'Administració Local de la Província de Castelló ha presentat, davant dels òrgans competents de la Generalitat Valenciana, els Estatuts de la citada organització col·legial, per a la inscripció de la seua adaptació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
No obstant això, com a pas previ al control de legalitat dels expressats Estatuts col·legials, establit per l'article 11 del citat text legal, ha de procedir-se, en virtut del que disposa el seu article 9.2, a l'aprovació, mitjançant decret del Govern Valencià, del canvi de denominació del col·legi, que obeeix així mateix al mandat reglamentari establit pel Reial Decret 1912/2000, de 24 de novembre, pel qual s'han aprovat els Estatuts Generals d'aquesta organització col·legial.
  
A aquests efectes, el secretari del Col·legi Oficial de Secretaris, Interventors i Tresorers de l'Administració Local de la Província de Castelló ha aportat certificat de l'Acord adoptat per l'assemblea provincial de col·legiats del dia 19 de febrer de 2001, en què consta l'aprovació de la nova denominació del col·legi, a fi d'adequar-la a la nova denominació adoptada pels seus Estatuts Generals.
  
Finalment, indicar que de conformitat amb el que disposa l'article 9.2 de la Llei 6/1997, de 4 de desembre, de la Generalitat Valenciana, fins a la data no consta que s'haja constituït el Consell Valencià dels respectius col·legis existents en l'àmbit de Comunitat Valenciana.
  
En virtut d'això, i de conformitat amb el que disposa l'article 9 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, a proposta del conseller de Justícia i Administracions Públiques i després de la deliberació del Govern Valencià, en la reunió del dia 26 de febrer de 2002,
  
DECRETE
  
Article únic
  
S'aprova el canvi de la denominació actual de Col·legi Oficial de Secretaris, Interventors i Depositaris de l'Administració Local de la Província de Castelló, que passarà a denominar-se Col·legi Oficial de Secretaris, Interventors i Tresorers de l'Administració Local de la Província de Castelló.
  
En compliment de l'article 24 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, es disposa la inscripció d'aquest canvi de denominació en el Registre de Col·legis Professionals i de Consells Valencians de Col·legis Professionals.
  
DISPOSICIÓ FINAL
  
El present decret entrarà en vigor el mateix dia de la seua publicació en el Diari Oficial de la Generalitat Valenciana.
  
València, 26 de febrer de 2002
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Justícia i Administracions Públiques,
  
CARLOS GONZÁLEZ CEPEDA